Hvad gør man, hvis man bliver taget af en vagt med armene fulde af tyvekoster? Venter man pænt på politiet? Ikke hvis man spørger den butikstyv, der mandag eftermiddag blev taget i Aalborg Storcenter. Her kom centervagten på sporet af en tyv, der først havde været omkring Quint og stjålet varer for en af cirka 3800 kroner og siden havde rundet Deichmanns skohylder og taget for cirka 2000 kroner. Skoene havde tyven stadig på sig, da vagten standsede personen, men varerne fra Quint havde tyven allerede overdraget til "ukendte kolleger", lyder det fra Nordjyllands Politi. Politiet nåede dog aldrig at snakke med tyven og blive klogere på rapseriet - for butikstyven tog flugten ud af et vindue. Har du oplysninger i sagen, hører Nordjyllands Politi meget gerne fra dig. Du kan ringe på telefon 114.
Mens centervagten ventede på politiet, valgte butikstyven at stikke af ud af et vindue i Aalborg Storcenter.